Volvo XC40

Το Volvo XC40 είναι κόμπακτ πολυτελές crossover SUV αυτοκίνητο, που κατασκευάζεται από τη σουηδική αυτοκινητοβιομηχανία Volvo, από τον Νοέμβριο του 2017 έως σήμερα. Το μοντέλο κέρδισε τον τίτλο του Ευρωπαϊκού Αυτοκινήτου της Χρονιάς για το 2018, με την ανακοίνωση και τη βράβευση να λαμβάνουν χώρα στο Σαλόνι Αυτοκινήτου της Γενεύης τον Μάρτιο του 2018, και έγινε έτσι το πρώτο μοντέλο στην ιστορία της Volvo που κατάφερε κάτι τέτοιο. Παράλληλα, αξιολογήθηκε ως κορυφαίο στον τομέα της ασφάλειας, αποσπώντας θετικά σχόλια και βραβεία για τις καινοτομίες του στην ασφάλεια.

Εισαγωγή και απήχηση 

Μια πρώτη εντύπωση για το επερχόμενο μοντέλο δόθηκε τον Μάιο του 2016, όταν παρουσιάστηκε το πρωτότυπο αυτοκίνητο (concept car) Concept 40.1 σε σχεδίαση του Thomas Ingenlath. Το τελικό μοντέλο αποκαλύφθηκε στον Τύπο και στο κοινό στις 21 Σεπτεμβρίου 2017 και μέσα στον ίδιο μήνα ξεκίνησαν οι πρώτες παραγγελίες, ενώ μπήκε στη μαζική παραγωγή τον Νοέμβριο του 2017. Μάλιστα η παγκόσμια ζήτηση ήταν εξ αρχής τόσο μεγάλη που μέσα στο 2018 και στο 2019 η εταιρεία προέβη σε διαρκείς αυξήσεις του ρυθμού παραγωγής του, προκειμένου να καλυφθεί επειγόντως η τεράστια διεθνής ζήτηση.

Ενδεικτικώς, στη Γερμανία πωλήθηκαν στα τέλη του 2017 συνολικά 14 Volvo XC40 (όλα με 4-κίνηση και τα 9 από αυτά ήταν με κινητήρες ντίζελ), ενώ το 2018 πωλήθηκαν 6.898 αντίτυπα (τα 3.261 ντίζελ και τα 3.723 με τετρακίνηση) και το 2019 πωλήθηκαν 13.102 αντίτυπα (τα 6.419 ντίζελ και τα 5.661 με τετρακίνηση).

Με την άφιξη του XC40 η Volvo για πρώτη φορά στην ιστορία της απέκτησε στην παλέτα της 3 SUV, και μάλιστα όλα διαθέσιμα σε παγκόσμια κλίμακα, τα XC40, XC60 και XC90.

Το XC40 είναι το πρώτο μοντέλο της Volvo που χρησιμοποίησε την νέα πλατφόρμα με το όνομα Κόμπακτ Σπονδυλωτή Αρχιτεκτονική - CMA (Compact Modular Architecture), η οποία θα αποτελέσει τη βάση και για άλλα μοντέλα της Volvo (που θα συμπληρώσουν τη Σειρά 40), της Geely και της Lynk & Co, ανάμεσά τους και πλήρως ηλεκτροκίνητα αυτοκίνητα. Η πλατφόρμα αυτή εξασφαλίζει κορυφαία ασφάλεια και επιτυγχάνει άριστη εκμετάλλευση χώρου, τόσο στο σαλόνι, όσο και στον χώρο αποσκευών.

Βραβεία 

Το Volvo XC40 αρχικά κέρδισε τον τίτλο Car of the Year (Αυτοκίνητο της Χρονιάς) από το βρετανικό περιοδικό «What Car?» τον Ιανουάριο του 2018, ενώ τον Μάρτιο, στο Σαλόνι Αυτοκινήτου της Γενεύης, κέρδισε τον τίτλο του Ευρωπαϊκού Αυτοκινήτου της Χρονιάς για το 2018, όπως προαναφέρθηκε. 

Επίσης, το XC40 στην Αυστραλία κέρδισε το βραβείο Car-sales Car of the Year για το 2018, καθώς και το βραβείο Continental Irish Car of the Year στην Ιρλανδία για το 2019. Επιπρόσθετα, το μοντέλο κέρδισε το παγκόσμιο βραβείο Women’s World Car of the Year για το 2018, το Wheels Car of the Year για το 2019 από το αυστραλιανό περιοδικό «Wheels», καθώς και το γερμανικό βραβείο Familienauto des Jahres 2018 (Οικογενειακό Αυτοκίνητο της Χρονιάς 2018) στη Στουτγκάρδη, Γερμανία.

Παραπομπές

Εξωτερικοί σύνδεσμοι 
 
 Η επίσημη διεθνής ιστοσελίδα του Volvo XC40
 Η επίσημη διεθνής ιστοσελίδα του Volvo XC40 Hybrid
 Η επίσημη διεθνής ιστοσελίδα του Volvo XC40 Electric
 Η επίσημη ελληνική ιστοσελίδα του Volvo XC40
 www.capital.gr/auto/ Νέο Volvo XC40, 22-Σεπ-2017.

XC40
Σουηδικά αυτοκίνητα
Αυτοκίνητα πολυτελείας
Αυτοκίνητα SUV